A Bizottság 2555/2000/EK rendelete
(2000. november 20.)
az 1251/1999/EK tanácsi rendeletnek a pihentetett földek elsődlegesen nem emberi vagy állati fogyasztásra szánt termékek Közösségen belüli előállításához szükséges alapanyag-termelés céljából való hasznosítása tekintetében történő alkalmazására vonatkozó részletes szabályok megállapításáról szóló 2461/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1672/2000/EK rendelettel [1] módosított, egyes szántóföldi növények termelői számára támogatási rendszer létrehozásáról szóló, 1999. május 17-i 1251/1999/EK tanácsi rendeletre [2] és különösen annak 9. cikkére,
mivel:
(1) A len- és kenderágazatban a közelmúltban reformra került sor. A rostlen és a rostkender piacának közös szervezéséről szóló, 2000. július 27-i 1673/2000/EK tanácsi rendelet [3] a len- és kenderszalmára vonatkozóan feldolgozási támogatásról rendelkezik. Az egyes szántóföldi növények termelőit támogató rendszer kiegészült ezzel a két rostgyártásra szánt termékkel, és ennélfogva ezekre a termékekre területalapú támogatás adható.
(2) A legutóbb a 827/2000/EK rendelettel [4] módosított 2461/1999/EK bizottsági rendelet [5] szerint lehetséges a len- és a kendermag pihentetett földön történő termesztése, feltéve, hogy az említett magot nem textilipari felhasználásra szánják. A szóban forgó rendelet 25. cikke kiköti, hogy az I. mellékletben felsorolt alapanyagokra nem adható semmilyen további támogatás, különösen nem a mezőgazdasági piacok stabilizálására irányuló intervenciós rendszerek keretében. A kender esetében a rostgyártásra használt fajták ugyanazok, mint a más célra szánt fajták, ami nehézséget jelenthet a 2461/1999/EK rendelet 25. cikkének való megfelelést vizsgáló ellenőrzések során. Mindez nem jelent gondot a len esetében, mivel a fajták különbözőek. Ilyen körülmények között a kendermagot törölni kell a pihentetett földön termeszthető alapanyagok jegyzékéből.
(3) Ezenkívül a lenre vonatkozó új rendszer a rostgyártásra szánt lenre vonatkozik, ami tágabb fogalom, mint a 2461/1999/EK rendeletben ez idáig használt kifejezés: "textilipari felhasználásra szánt len". Ezért a 2461/1999/EK rendelet I. mellékletében használt terminológiát ki kell igazítani.
(4) A 2461/1999/EK rendelet 22. cikke kiköti, hogy a II. mellékletben felsorolt alapanyagokat azzal a feltétellel lehet pihentetett földön termeszteni, hogy azokat a III. mellékletben felsorolt késztermékek gyártása során történő felhasználásra szánják.
(5) A 2461/1999/EK rendelet II. melléklete lehetővé teszi olyan évelő növények, mint a Miscanthus sinensis pihentetett földön történő termelését. Az újabb információk szerint a szóban forgó növény aprítás után használható lovak alomjaként, vagy növények szárítására, illetve tisztítására, ami a 2461/1999/EK rendelet célkitűzésének megfelelő, nem élelmiszercélú felhasználás.
(6) A 2461/1999/EK rendelet III. mellékletét ezért a Miscanthus sinensis új hasznosításának bevezetése révén módosítani kell.
(7) A Gabonapiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
A 2461/1999/EK rendelet a következőképpen módosul:
1. Az I. mellékletben, az
ex12040090
KN-kód alá tartozó termékek megnevezése helyébe a következő szöveg lép:
"ex12040090 | Lenmag, a vetésre szánt kivételével, de rostgyártástól eltérő célra szánt" |
2. Az I. mellékletből a következő KN-kódot el kell hagyni:
"ex12079991 | A nem vetésre szánt és az 1164/89/EGK bizottsági rendelet B. mellékletében említett kendermag, nem textilipari alkalmazásra" |
3. A III. melléklet a tizenegyedik francia bekezdés után a következő francia bekezdéssel egészül ki:
"- A 06029051 KN-kód alá tartozó Miscanthus sinensis, aprítva, lovak alomjaként, talajtakaróként, komposztjavító adalékanyagként és növények szárítására, valamint tisztítására való felhasználásra szánt".
2. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. november 20-án.